**Malaysia: Lawatan penilaian tahap kemiskinan oleh pakar hak asasi manusia PBB**

GENEVA (8 Ogos 2019) – Pelapor Khas Pertubuhan Bangsa-bangsa Bersatu (PBB) mengenai kemiskinan tegar dan hak asasi manusia (UN Special Rapporteur on extreme poverty and human rights), Philip Alston, akan mengadakan lawatan pencarian fakta ke Malaysia dari 13 hingga 23 Ogos 2019.

"Walaupun Malaysia boleh menunjukkan satu rekod pencapaian yang amat mantap dalam usaha mengurangkan kemiskinan, namun masih terdapat bahagian-bahagian di kalangan penduduknya yang telah ditinggalkan dalam usaha ini dan ini telah menimbulkan persoalan yang penting tentang bagaimana negara ini mengukur tahap kemiskinan dan apakah perkara yang mungkin telah terlepas perhatian," kata Alston.

"Pentadbiran sekarang ini telah membuat pelbagai komitmen yang harus dipuji kepada rakyat yang terjejas oleh kemiskinan ketika mereka mula memegang tampuk pemerintahan 15 bulan dahulu, dan lawatan saya akan memberi peluang untuk menilai bagaimana janji-janji tersebut telah ditunaikan melalui tindakan."

Kadar kemiskinan negara di Malaysia telah menurun dari hampir 50 peratus pada tahun 1970 kepada 0.4 peratus pada tahun 2016 dan angka rasmi menyarankan bahawa kemiskinan telah pun hampir dibasmikan. Namun, kemiskinan masih kekal tinggi bagi kumpulan-kumpulan tertentu dalam masyarakat termasuk kanak-kanak dan orang asli, dan analisis bebas telah menyarankan bahawa jika garis kemiskinan Malaysia dijajarkan dengan negara-negara yang setanding, kadar kemiskinannya akan menjadi jauh lebih tinggi.

Alston akan melawat Kuala Lumpur, Selangor, Sarawak, Sabah, Kelantan dan Putrajaya. Beliau akan bertemu dengan pegawai-pegawai kerajaan dan individu-individu yang terjejas oleh kemiskinan, serta wakil-wakil dari pertubuhan-pertubuhan masyarakat sivil, pertubuhan-pertubuhan antarabangsa, para aktivis dan ahli-ahli akademik.

"Saya bercadang untuk mengkaji kesan kemiskinan ke atas keupayaan rakyat untuk menikmati hak-hak sivil dan politik mereka, dan juga kesan strategi-strategi pembangunan, jurang dalam sistem perlindungan sosial, termasuk akses kepada sokongan sosial, pendidikan dan penjagaan kesihatan, dan situasi kumpulan-kumpulan lain yang telah menerima kesan yang tidak setimpal akibat kemiskinan," kata Alston.

"Saya akan mengkaji situasi yang tidak menentu yang dihadapi oleh pekerja asing. Mereka memainkan peranan yang penting dalam ekonomi Malaysia tetapi tidak terangkum dalam statistik kemiskinan rasmi, dan sering bekerja dalam keadaan yang sukar untuk gaji yang rendah."

Lawatan Pelapor Khas PBB (UN Special Rapporteur) ini akan berasaskan input dan penyelidikan yang meluas sebelum misi ini dijalankan, yang merangkumi satu kajian yang menyeluruh ke atas maklumat awam, lebih 70 panggilan telefon dan penyerahan bertulis daripada golongan yang terjejas oleh kemiskinan, masyarakat sivil, ahli-ahli akademik dan lain-lain. Penyerahan bertulis yang diumumkan dengan kebenaran penulis-penulis boleh didapati di sini: <https://www.ohchr.org/EN/Issues/Poverty/Pages/MalaysiaVisitSubmissions.aspx>

Pelapor Khas PBB (UN Special Rapporteur) ini akan berkongsi pemerhatian-pemerhatian awal dan cadangan beliau dalam satu sidang akhbar di Kuala Lumpur yang akan diadakan pada akhir misinya bertarikh 23 Ogos 2019 pada jam 10:30 pagi waktu tempatan. Laporan akhir Pelapor Khas mengenai lawatannya ke Malaysia akan dibentangkan kepada Majlis Hak Asasi Manusia PBB (UN Human Rights Council) di Geneva pada bulan Jun 2020.